CELEX: 31984R2057
Language: el
Date: 1984-07-16
Title: Κανονισμός (ΕΟΚ) αριθ. 2057/84 του Συμβουλίου της 16ης Ιουλίου 1984 που τροποποιεί τον κανονισμό (ΕΟΚ) αριθ. 2194/81 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα

Avis juridique important

|

31984R2057

Κανονισμός (ΕΟΚ) αριθ. 2057/84 του Συμβουλίου της 16ης Ιουλίου 1984 που τροποποιεί τον κανονισμό (ΕΟΚ) αριθ. 2194/81 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα  

Επίσημη Εφημερίδα αριθ. L 191 της 19/07/1984 σ. 0004 - 0004

***** ΚΑΝΟΝΙΣΜΟΣ (ΕΟΚ) αριθ. 2057/84 ΤΟΥ ΣΥΜΒΟΥΛΙΟΥ  της 16ης Ιουλίου 1984  που τροποποιεί τον κανονισμό (ΕΟΚ) αριθ. 2194/81 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2), και ιδίως το άρθρο 3δ δεύτερο εδάφιο,  την πρόταση της Επιτροπής,  Εκτιμώντας:  ότι, λόγω της προσχώρησης της Ελλάδας, το άρθρο 3α παράγραφος 1 του κανονισμού (ΕΟΚ) αριθ. 516/77 καθιέρωσε καθεστώς ενίσχυσης στην παραγωγή ξηρών σύκων και σταφίδων·  ότι οι γενικοί κανόνες αυτού του καθεστώτος καθορίστηκαν με τον κανονισμό (ΕΟΚ) αριθ. 2194/81 (3), όπως τροποποιήθηκε τελευταία από τον κανονισμό (ΕΟΚ) αριθ. 3009/83 (4)·  ότι αποδεικνύεται αναγκαία η παράταση της αποθεματοποίησης σταφίδων και ξηρών σύκων πέρα από την επόμενη περίοδο εμπορίας·  ότι ο κανονισμός (ΕΟΚ) αριθ. 2194/81 εφαρμόζεται κατά τις περιόδους εμπορίας 1981/82, 1982/83 και 1983/84· ότι, επειδή το Συμβούλιο έχει θεσπίσει νέο καθεστώς ενισχύσεων από την περίοδο εμπορίας 1984/85, πρέπει να προβλεφθεί η εφαρμογή του εν λόγω κανονισμού για τα προϊόντα που συγκομίστηκαν κατά τις προαναφερόμενες τρεις περιόδους εμπορίας,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 2194/81 τροποποιείται ως εξής:  1. Το άρθρο 10 παράγραφος 1 τελευταία πρόταση αντικαθίσταται από το ακόλουθο κείμενο:  «Ωστόσο, εφόσον το απαιτεί η κατάσταση της αγοράς, μπορεί να επιτραπεί η παράταση της αποθεματοποίησης ορισμένων ποσοτήτων κατά τη διάρκεια των επομένων περιόδων εμπορίας, σύμφωνα με τη διαδικασία που προβλέπεται στο άρθρο 20 του κανονισμού (ΕΟΚ) αριθ. 516/77».  2. Το άρθρο 15 δεύτερο εδάφιο αντικαθίσταται από το ακόλουθο κείμενο:  «Εφαρμόζεται στα προϊόντα που συγκομίστηκαν κατά τις περιόδους εμπορίας 1981/82, 1982/83 και 1983/84».  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 16 Ιουλίου 1984.  Για το Συμβούλιο  Ο Πρόεδρος  A. DEASY  (1) ΕΕ αριθ. L 73 της 21. 3. 1977, σ. 1.  (2) ΕΕ αριθ. L 103 της 16. 4. 1984, σ. 11.  (3) ΕΕ αριθ. L 214 της 1. 8. 1981, σ. 1.  (4) ΕΕ αριθ. L 296 της 28. 10. 1983, σ. 1.